《海幢寺》
清代·李符清

城市忽已隔，林泉遂见招。盈盈涉珠江，望眼增迢遥。

小艇呼蜑人，驾以木兰桡。僧雏解好事，为我茶瓜要。

入门优昙香，花雨氤氲飘。长林蔽修景，天籁鸣刁调。

塔铃语云何，如听风过箫。比邱三五辈，宴坐围松寮。

一闻梵呗宣，余声静不嚣。俄顷铿华钟，汩起沧江潮。

冯夷跋浪舞，灵怪争来朝。神鱼似衔珠，鲛人或献绡。

所过皆殊境，顿觉心神超。始知青莲宇，变幻非意料。

栖栖尘土中，无乃同鹪鹩。

作者简介：清广东合浦人。字仲节，号载园。乾隆四十八年举人。历官直隶满城、天津、获鹿等县知县。善诗，俊逸豪放。爱书画。有《海门诗钞》。